Jesús re:
—Neti anca ttu ya besuli tsee.
Tata quia nna anque Benni ruyúe na.
Iyába ca xiqui ya besuli-na,
ca nu bittu ribía guecani nna rigúabe cana.
Iyába ca nu ribía guecani nna richúe locani lhe rigúe nu bisi guecani lhe qui cuia chietti guecani.
Ca tisa chi utixxiꞌatia lenba chi benque acale benni nari lo Tata Do Iyyabaaha attiba ttu yaga ritúa nu bisi gueni.
Attiba dua len lebiꞌi,
anía gualtseꞌe len neti.
Attiba ttu xiqui yaga,
gansi bittuba yaxxu nua yagaha nna läga aca ute nua nu xixxi.
Anáguaba lebiꞌi,
gansi bittuba seꞌele len neti nna läga aca unle nu tsee.
’Neti anca ya besuli,
lebiꞌi nna ancale ca ná ya besuli.
Nu gua duna len neti nna gua duguaba len lana,
unnuha nna cuia juisia gueni.
Tsa läga aca guele unle ttu bixa gansi bittuba dua len lebiꞌi.
Ca nu bittuba seꞌecana len neti nna iríaba ca nua iruꞌunacana.
Ancacana attiba ca xiqui yaga nu dequide chi ribiscana nna redígatteba benni cana qui tsiacana lo gui itecana.
’Gansi gua seꞌele len neti lhe bittu ixulhinle nu rá ca tisa quia-ni lhe lania nna bixaba raca lele,
gualnnaba nna guadíbale nua.
Tata quia benie runle ruleꞌe lo anque Benni ra xxeni lee,
ganna unle nu anca tsee,
attiba ttu yaga ribiaxxatta gueni,
anía liba nna uleꞌe lo lebiꞌi rguaba nna gualíga ancale benni rudheti ca tisa ruleꞌeha.
Neti nna racatia guele attiba racani Tataha quia.
Lebiꞌi nna gualusigui gualtseꞌe len neti,
benni racatia guele.
Gansi gudole tisa gue ca tisa benia le mandadu unle-na,
lania nna guaseꞌele len neti,
benni racatia guele,
attiba neti rudoa tisa gue nu beni Tata quia neti mandadu unia,
dua lanie lhe lee nna racanie quia.
’Anába rpea le,
qui ebe itta lele itupa lenle neti,
anía liba nna edaca lele itú iqui itú lele.
Unní anca ley quia:
aquin gue loesle attiba ucatia guele.
Tsa läga nu benni te racaruinna gue ca benni seꞌe tsee lenna atti ttu benni dhielhana uttican na qui lhá ca benni seꞌe tsee lenna.
Lebiꞌi ancale ca benni seꞌe tsee lania gansi udole tisa unle nu chi rpea le unle.
Lärgaga upea le benni ttoꞌo lo sina quia,
cumu nu ttoꞌo lo sinaha nna läga yu nua gaxasná anca gue nu baninna na.
Benni seꞌe tsee len netiba upea le nnanna de chi beleꞌetia le iyába nu bina rá Tata quia.
Läga lebiꞌi becueele neti,
neti liba becueea le.
Chi boseꞌa le qui tsiale unle nu anca tsee,
nu anca tsee unleha nna uchíana,
Tata quia nna gutebe iyá nu innábale lenie udettile neti.
Unní rodhaꞌana unle:
Aquin gue loesle.